  Майя Бывальцева 7-12 инвожое Ижкарын парк скульптураосъя элькун фестиваль ортчоз. Кибашлыослэсь ужамзэс но лэсьтэм ужъёсты Искусствоосъя элькун нылпи школалэн азбарысьтыз адӟыны луоз. Со сярысь Удмуртиысь тӧролэн но кивалтэтлэн пресс-службазы ивортӥз. Фестивале 10 адями пыриськоз – пуэн ужасьёс, суредасьёс, скульпторъёс. Вить нуналскын соос «Удмурт калыклэн мифъёсыз но дауркылъёсыз» темая ужъёс лэсьтыны кулэ. Ужрад «Лулчеберет» йӧскалык ӵектос улсын ортчоз но Россиысь но Удмуртиысь лулчеберет удысысь дано ужасез Рафхат Каримовез буре ваёнлы сӥземын луоз. 1994-2013 аръёсы со элькунысь чеберлыко киужъёсъя центрен кивалтӥз, 2002-тӥ арын парк скульптураосъя фестивальёслы кутскон сётӥз  Та дыре элькунысь тросаз ёросъёсын но каръёсын историен но лулчеберетэн герӟаськем скульптураос сыло. Оглом 700-лэсь трос ужъёс кылдытэмын ни. Тодэ вайытом, «Лудорвай» музей-заповедникын бесерман юртъерез усьтӥзы.  Тегъёс: Ижкар Удмуртия фестиваль кибашлыос скульптураос  